Casino Royale - novi film o Jamesu Bondu
"Casino Royale" vodi Bonda natrag njegovim korijenima, predstavljajući ga kao bivšeg vojnog komandosa koji počinje učiti špijunski zana
Godine 1953, bivši obavještajac britanske ratne mornarice Ian Fleming objavio je prvi od svoje serije romana o pothvatima tajnog agenta 007, Bonda ... Jamesa Bonda. Desetak godina kasnije, Sean Connery je postao prvi protagonist Bonda na velikom ekranu. Sada, 21. 'službeni' film posvećen ovom britanskom agentu predstavlja novog Bonda, ali i povratak originalnom književnom predlošku. "Casino Royale" vodi Bonda natrag njegovim korijenima, predstavljajući ga kao bivšeg vojnog komandosa koji počinje učiti špijunski zanat i zarađivati svoj budući status 0-0, odnosno onaj s 'dozvolom za ubijanje'. Tema romana iz 1953. godine osuvremenjena je u današnje vrijeme: umjesto Hladnog rata, tu je rat protiv terora. Bond treba skrhati međunarodnog financijera terorizma, kockara LeChifrea, tijekom kartaške igre za vrlo visoke uloge. U Flemingovom originalu, to je bakara Chemin-Le-Fer, u novom filmu – teksaška verzija pokera, Hold-Em. U ulozi Jamesa Bonda – engleski glumac Daniel Craig, koji je inspiraciju za svoju glumu našao u originalnom liku iz Flemingove knjige, a ne u super-špijunu koji će tek postati. "Da, on jest Bond, ali on još uvijek može pogriješiti ... mi kao publika trebamo propitivati njegov moral i njegovu taktiku. Sviđa mi se što ponekad njegovi potezi u ovom filmu izazivaju reakciju 'to baš i nije dobro'. Ustvari, stalno nam se čini da bi se mogao naći u teškoj opasnosti, da ishod možda nije tako dobar kao što nam se čini". Ovaj je Bond definitivno nezajažljivi ženskar, ali Daniel Craig kaže da razvije otpornost prema ljubavnim vezama nakon što se zaljubi u kolegicu, isto tako vladinu agenticu Vesper Lind. "Bio sam potpuno siguran da ćemo, ukoliko ne pokažemo da on proživi nešto što izazove u njemu veliku promjenu, samo prežvakavati stare stvari. U tako nešto se uopće nisam htio upuštati. Bilo je vrlo važno da imamo lik poput Vesper Lind, za koji možemo shvatiti i povjerovati da se duboko zaljubio, a ne opet neku 'Bondovu djevojku'. Ta dinamika je u samoj srži filma; ona ga pokreće i ona je razlog njegove promjene". Francuska glumica Eva Green glumi Vesper Lind. Redatelj Matin Campbell vraća se Bondu po drugi puta, nakon što je 1995. s Pierceom Brosnanom snimio "Goldeneye". U "Casinu Royale", Campbell se, kako kaže, želio odmaknuti od high-tech naprava, super-zločinaca i nevjerojatnih kaskaderskih pothvata, te se vratiti suštini romana o Jamesu Bondu, špijunu koji još nije postao savršen, koji još uvijek misli srcem, a ne glavom. Glumačku postavu upotpunjava Dame Judi Dench, koja se vraća kao šefica britanske obavještajne službe, s kodnim imenom 'M'.